Broj: 63/16-04-2

Požega, 28. lipnja 2016. godine

**Z A P I S N I K**

**s Osnivačke sjednice Partnerskog vijeća Požeško-slavonske županije**

**održane u UTORAK, 28. lipnja 2016. godine, s početkom u 8,30 sati**

**u Velikoj vijećnici Požeško-slavonske županije, Požega, Županijska 7**

**PRISUTNI ČLANOVI:** Požeško-slavonska županija - Željko Jakopović i Ferdinand Troha; Grad Požega - Jasminka Vodinelić; Grad Pleternica - Domagoj Katić; Grad Kutjevo - Josip Budimir; Grad Lipik - Vinko Kasana; Općina Čaglin - Dalibor Bardač; Općina Jakšić - Ivica Kovačević; Općina Velika - Vjekoslav Potočanac; Općina Kaptol - Mile Pavičić; HZZ, Područni ured Požega - Mirjana Duvnjak; Zavod za prostorno uređenje Požeško-slavonske županije - Mladenko Soldo; Hrvatske vode, VGI za mali sliv Orljava – Londža - Miroslav Taborski; Tekija d.o.o. Požega - Mile Beslić; Hrvatske šume d.o.o, Uprava šuma podružnica Požega - Vlado Vazler; Opća županijska bolnica Požega - Vlado Bajić; Dom zdravlja Požeško-slavonske županije - Darko Puljašić; Veleučilište u Požegi - Dinko Zima; Poljoprivredna škola Požega - Marija Grgić; Udruga slijepih Požeško-slavonske županije - Zdravko Čop; HOK, Obrtnička komora Požeško-slavonske županije - Zvonko Martinović; HGK, Županijska komora Požega - Marko Dumančić; Spin Valis d.d. Požega – Ivica Šarić; Regionalna razvojna agencija Požeško-slavonske županije - PANORA d.o.o - Senka Horvat i Zdenko Kolarić; LAG "Barun Trenk - Dijana Ferković

**NISU PRISUTNI:** Grad Pakrac**;** Općina Brestovac; Dječji vrtić "Maslačak", Pakrac; Srpski demokratski forum, Pakrac; Koordinacija udruga proisteklih iz Domovinskog rata; Centar za podršku i razvoj civilnog društva "Delfin", Pakrac; Udruga Oppidum, Požega; Lipik Glas d.o.o. Lipik; Grbić d.o.o. Požega; Poljoprivredna zadruga Uzgojno poslovni obrazovni centar Simentalac, UPOCentar Simentalac; Poduzetnički centar Pakrac d.o.o.

**OSTALI PRISUTNI:** Alojz Tomašević, požeško-slavonski župan; Branka Kuba, pročelnica UO za gospodarstvo i graditeljstvo PSŽ; Veronika Peić i Tomislav Obradović - Regionalna razvojna agencija PSŽ - PANORA

Na početku sjednice prisutnima se obratila predsjedavajuća na sjednici – **Senka Horvat, direktorica Regionalne razvojne agencije Požeško-slavonske županije – PANORA d.o.o.** (dalje u tekstu: Razvojna agencija), ujedno regionalnog koordinatora, koja je obrazložila razloge osnivanja novog Partnerskog vijeća Požeško-slavonske županije u odnosu na raniji Partnerski odbor. Povodom toga, naglasila je, Župan Požeško-slavonske županije je na prijedlog regionalnog koordinatora, a poštujuću odredbe Uredbe o osnivanju, sastavu, djelokrugu i načinu rada partnerskih vijeća, donio rješenje kojim su u Partnersko vijeće imenovane pripadajuće institucije s njihovim članovima i zamjenicima članova.

Prisutnima se također obratio **župan Alojz Tomašević** koji im je čestitao na imenovanju, te naglasio važnost Županijske razvojne strategije kao temeljnog razvojnog dokumenta, i Partnerskog vijeća koje će biti konstruktivna pomoć i njemu kao županu, Požeško-slavonskoj županiji, te njenim institucijama. Zato traži od članova Vijeća da se sjednicama redovito odazivaju, a ako to ipak ne žele, bit će zamijenjeni drugim članovima.

Nakon što je utvrđeno da postoji kvorum (24 od 35) za pravovaljano donošenje odluka, Predsjedavajuća je na glasovanje stavila predloženi dnevni red, koji je potom jednoglasno usvojen, te je utvrđen kako slijedi:

**DNEVNI RED:**

1. Prijedlog poslovnika o radu Partnerskog vijeća Požeško-slavonske županije
2. Prijedlog odluke o imenovanju predsjednika i zamjenika predsjednika Partnerskog vijeća
3. Prijedlog odluke o imenovanju članova Partnerskog vijeća Požeško-slavonske županije u Partnersko vijeće Kontinentalne Hrvatske
4. Donošenje Županijske razvojne strategije PSŽ za razdoblje 2016.-2020.:
5. Rasprava

- DODATAK 2: Cjelovita analiza stanja (5.05.2016.)

- SWOT analiza (22.06.2016.)

- Razvojne potrebe i potencijali (22.06.2016.)

1. Usvajanje gornjih dokumenata
2. Razno

**TOČKA 1.**

**Prijedlog poslovnika o radu Partnerskog vijeća Požeško-slavonske županije**

**Predsjedavajuća Senka Horvat**, direktorica Razvojne agencije, prisutne je kratko provela kroz predloženi Poslovnik o radu Partnerskog vijeća, predstavila ga, te ga stavila na raspravu.

Rasprave nije bilo, pa je Predsjedavajuća prisutne pozvala na glasovanje.

Partnersko vijeće Požeško-slavonske županije je jednoglasno usvojilo

**P O S L O V N I K**

**o radu Partnerskog vijeća Požeško-slavonske županije**

(tekst Poslovnika prilaže se Zapisniku i čini njegov sastavni dio).

**TOČKA 2.**

**Prijedlog odluke o imenovanju predsjednika i zamjenika predsjednika Partnerskog vijeća**

**Predsjedavajuća Senka Horvat**, direktorica Razvojne agencije, pozivajući se na prethodno usvojeni Poslovnik o radu Partnerskog vijeća, poziva prisutne da predlože svoje kandidate za predsjednika i zamjenika predsjednika Vijeća.

**Župan Alojz Tomašević** za predsjednika Vijeća predlaže gosp. Željka Jakopovića koji je ujedno zamjenik župana za gospodarstvo Požeško-slavonske županije, a za zamjenika predsjednika predlaže gosp. Miljenka Katrančeka ispred tvrtke Spin Valis d.d.

Drugih prijedloga nije bilo.

**Predsjedavajuća** je prijedlog Župana stavila na glasovanje.

Rasprave nije bilo, te Partnersko vijeće Požeško-slavonske županije jednoglasno donosi

**O D L U K U**

**o imenovanju predsjednika i zamjenika predsjednika**

**Partnerskog vijeća Požeško-slavonske županije**

Članak 1.

**Željko Jakopović, dipl.ing**, ispred Požeško-slavonske županije, imenuje se za predsjednika Partnerskog vijeća Požeško-slavonske županije.

Članak 2.

**Miljenko Katranček, dipl.ing.** ispred tvrtke Spin Valis d.d. Požega, imenuje se za zamjenika predsjednika Partnerskog vijeća Požeško-slavonske županije.

Članak 3.

Predsjednik i zamjenik biraju se iz reda Partnerskog vijeća Požeško-slavonske županije na rok od dvije godine.

Članak 4.

Ova Odluka stupa na snagu odmah nakon donošenja.

Nakon imenovanja, vođenje sjednice Partnerskog vijeća preuzima novoizabrani predsjednik Željko Jakopović, svima se zahvaljujući na ukazanom povjerenju.

**TOČKA 3.**

**Prijedlog odluke o imenovanju članova Partnerskog vijeća Požeško-slavonske županije u Partnersko vijeće Kontinentalne Hrvatske**

**Predsjednik Željko Jakopović** moli obrazloženje ove točke.

**Senka Horvat**, direktorica Razvojne agencije, obrazlaže razloge donošenja ovakve odluke ukazujući da su u međuvremenu nastale određene promjene u odnosu na prethodno imenovanje, te na važnost imenovanja Razvojne agencije u Partnersko vijeće Kontinentalne Hrvatske budući da će kao član moći Partnersko vijeće izvještavati o donesenim odlukama i zaključcima.

Rasprave nije bilo, te Partnersko vijeće Požeško-slavonske županije jednoglasno donosi sljedeću

**O D L U K U**

**o odabiru članova Partnerskog vijeća**

**Požeško-slavonske županije u Partnersko vijeće Kontinentalne regije**

Članak 1.

Sukladno Uredbi o osnivanju, sastavu, djelokrugu i načinu rada partnerskih vijeća, partnersko vijeće za područje županije na čijem području se nalazi urbana aglomeracija, bira pet članova iz reda svojih članova u partnersko vijeće statističke regije, dok partnerska vijeća za područje ostalih županija s područja statističke regije biraju po četiri svoja člana u Partnersko vijeće statističke regije.

Članak 2.

Slijedom navedenoga, Partnersko vijeće Požeško-slavonske županije bira četiri svoja člana u Partnersko vijeće Kontinentalne regije.

U Partnersko vijeće Kontinentalne regije biraju se:

|  |  |  |  |  |
| --- | --- | --- | --- | --- |
| **R.br.** | **ČLAN** | **INSTITUCIJA** | **ZAMJENIK ČLANA** | **INSTITUCIJA** |
| 1 | Anamarija Blažević | Grad Pakrac | Marijan Širac | Grad Pakrac |
| 2 | Jasminka Vodinelić | Grad Požega | Marko Šostar | Grad Požega |
| 3 | mr.sc. Senka Horvat | Regionalna razvojna agencija Požeško-slavonske županije – PANORA d.o.o. | Vedran Ravlić | Udruga Oppidum, Požega |
| 4 | Miljenko Katranček | Spin Valis d.d. Požega  | Marko Žmire | Spin Valis d.d. Požega |

Članak 3.

Ova Odluka stupa na snagu odmah nakon donošenja.

**TOČKA 4.**

**Donošenje Županijske razvojne strategije PSŽ za razdoblje 2016.-2020.:**

1. **Rasprava**
* **DODATAK 2: Cjelovita analiza stanja (5.05.2016.)**
* **SWOT analiza (22.06.2016.)**
* **Razvojne potrebe i potencijali (22.06.2016.)**
1. **Usvajanje gornjih dokumenata**

**Zdenko Kolarić**, voditelj strateškog planiranja u Razvojnoj agenciji, obrazlaže potrebu donošenja dokumenta Županijske razvojne strategije Požeško-slavonske županije, te nastavka rada na njemu. Naglašava i važnost ex-ante evaluatora - Instituta za razvoj i međunarodne odnose – IRMO iz Zagreba, koji prati izradu Strategije i sugerira njene izmjene i dopune. Dosad napravljeno je pohvaljeno za inovativnost. Ukazuje na mogući hodogram aktivnosti kako slijedi: srpanj - određivanje vizije, ciljeva, prioriteta i mjera; rujan - odabir pet ključnih razvojnih projekata i gotov nacrt ŽRS; prva polovica listopada - javna rasprava; studeni - usvajanje ŽRS od strane Županijske skupštine Požeško-slavonske županije. Nadalje podsjeća na svrhu i zakonske odredbe vezano za važnost i sudjelovanje Partnerskog vijeća u izradi Županijske razvojne strategije, te podsjeća i na dosad napravljeno – četiri SWOT analize koje su danas objedinjene u jednu. Nadalje je važno da Partersko vijeće daje svoje mišljenje je li nešto potrebno promijeniti, naglasiti ili dodati. Upravo zbog toga su svi prisutni u materijalima za današnju sjednicu dobili i obrazac za komentare u kojem su mogli, te i nadalje mogu (tijekom sljedećih sedam dana) unijeti svoja opažanja vezano za dokumente Cjelovite analize stanja, SWOT analize, te Razvojnih potreba i potencijala. Na kraju poziva prisutne da svoje komentare iznesu i na današnjoj sjednici.

**Predsjednik Željko Jakopović** otvara raspravu.

**Dijana Ferković** ispred LAG-a ''Barun Trenk'' pohvaljuje inovativnost predloženih dokumenata, posebice Razvojnih potreba i potencijala, te postavlja pitanje kakav je odnos prema potrebama i potencijalima koji su na razini države kao, primjerice, pronatalitetna politika ili kurikularna reforma. Pita je li preporučeno i njih uvrštavati u Strategiju obzirom da se na njih malo može utjecati s lokalne i regionalne razine.

**Zdenko Kolarić** odgovara da takve stvari nisu pogrešno uvrštene jer se i na lokalnoj i regionalnoj razini može ipak nešto poduzimati i pozitivno utjecati na promjene. Primjerice, kroz projekt centra kompetencija u poljoprivredi može se napraviti pomak u kurikularnoj reformi itd.

**Predsjednik** smatra da je primjedba dobra, no također smatra da se s regionalne razine može pozitivno utjecati na promjene kroz dokumente i pristup problemima.

Rasprave više nije bilo, te Partnersko vijeće Požeško-slavonske županije jednoglasno donosi sljedeći

**Z A K L J U Č A K**

1. Partnersko vijeće Požeško-slavonske županije razmotrilo je i prihvaća:
2. predloženu Analiza stanja s naznakom da će biti skraćena na 35 stranica u konačnoj verziji Strategije, pod naslovom Analiza stanja-sažetak.

Duža verzija bit će prilog Strategiji pod naslovom DODATAK 2: Cjelovita analiza stanja.

Tijekom izrade cijele Strategije moguća su manje izmjene i dopune Analize stanja.

1. predloženu SWOT analiza i analiza razvojnih potreba i potencijala.

Tijekom izrade cijele Strategije moguća su manje izmjene i dopune SWOT analize, te razvojnih potreba i potencijala.

1. Tijekom narednih sedam (7) dana, odnosno do 5. srpnja 2016. godine, članovi Partnerskog vijeća Požeško-slavonske županije mogu putem dokumenta ''PV\_obrazac za komentare'' slati svoje primjedbe i sugestije vezano za gore navedene dokumente.

Primjedbe i sugestije šalju se Regionalnoj razvojnoj agenciji Požeško-slavonske županije – PANORA d.o.o. na adrese elektronske pošte (zdenko.kolaric@panora.hr i anton.devcic@pszupanija.hr ), te će biti uvrštene u predmetne dokumente.

**TOČKA 5.**

**Razno**

**Zdenko Kolarić** ističe da se održavanje sljedeće sjednice Partnerskog vijeća očekuje za 14. srpnja 2016. godine, a na njoj bi trebali biti prisutni i ex-ante evaluatori, stoga moli sve članove Partnerskog vijeća da se na sjednicu odazovu.

Prisutnima se na kraju obratio i požeško-slavonski župan Alojz Tomašević koji je još jednom ukazao na važnost donošenja Županijske razvojne strategije kao najvažnijeg razvojnog dokumenta za razdoblje 2016 – 2020. godine, a koji sadrži temeljne smjernice razvoja gospodarstva i društvenih djelatnosti. Ukazao je i na važnost školstva, posebice srednjoškolskog stručnog obrazovanja u suradnji s Veleučilištem, te istaknuo brojne probleme na birokratskoj osnovi koji koče razvoj inovativnih ideja po zastarjelim principima. Smatra da iz srednjoškolskog obrazovanja trebaju izlaziti mladi ljudi koji već imaju gotove stručne vještine, ali i razvijen poduzetnički duh kako bi, u suradnji s potpornim institucijama, znali voditi svoja obiteljska gospodarstva i tvrtke, te ostati na selu i u svom kraju, što se naročito odnosi na razvoj projekta centra kompetencija u poljoprivredi od kojega se, unatoč navedenim problemima, neće odustati budući da se sve temelji na tržištu, pa tako i školstvo.

Ovime je dnevnim red iscrpljen, pa je sjednica završila u 09:45 sati.

ZAPISNIK PRIPREMILA:
Veronika Peić, projekt asistent **PREDSJEDNIK:**

u Razvojnoj agenciji

 **Željko Jakopović, dipl.ing.**

ZA TOČNOST:

mr.sc. Senka Horvat, dipl.oec.

direktorica Razvojne agencije